**Tisztelt Alsónémediek!**

Bizonyára mindenki hallott a médiából arról a kormányzati bejelentésről, hogy Magyarországon megkezdődik a 60 év feletti lakosság koronavírus elleni védőoltása. Erre két úton kerülhet sor a védőoltás fajtájától függően. Oltóponton kerülhet sor a **Pfizer-Biontech** oltóanyag felvételére, mivel ezen oltóanyag speciális tárolást igényel. Az oltópontokra történő eljutásban a **háziorvosokkal történő egyeztetés után** , aki ezt igényli annak részére Önkormányzatunk segítséget nyújt akként, hogy önkormányzati tulajdonú mikrobuszunkkal maximum egyszerre 6 főt (természetesen mindenki maszkot köteles viselni) **elszállítunk az oltópontra és a védőoltás felvételét követően hazaszállítjuk.**

Ugyanakkor háziorvosainknál kerülhet sor a francia-amerikai gyártmányú **MODERNA** vakcina felvételére. Háziorvosaink kizárólagosan az orvosi rendelőben tudják a védőoltást a páciensek részére beadni, ugyanis itt vannak olyan körülmények, amelyek esetleges rosszullét esetén a páciens kezelését biztosítják. Amíg háziorvosaink a védőoltást végzik a rendelés szünetel, kizárólag ügyeletet tartanak és csak halaszthatatlanul sürgős esetekben járnak el.

Felhívjuk mindenki figyelmét, hogy a védőoltások felvétele azok esetében lehetséges, akik előzetesen igényüket a védőoltásra regisztrálták és természetesen a legidősebb személyektől haladnak háziorvosaink a 60-ik életévüket betöltött páciensek felé. Praktikusan tehát a 80 év felettiekkel kezdik a sort és életkor szerint haladnak a fiatalabbak felé.

Kérjük mindenki türelmét tehát, hiszen háziorvosaink a hozzájuk eljuttatott vakcina mennyiségétől függően tudnak a védőoltással haladni. Minden esetben a sorra kerülő oltandó személyeket háziorvosaink előzetesen telefonon értesítik. **Külön kérés tehát, hogy senki ne telefonálgasson a védőoltással kapcsolatosan orvosához, mivel kellő időben mindenki értesítést kap a védőoltásról**!

A védőoltásra behívott páciensek mindegyikétől kérjük, hogy a **honlapunkról letölthető** vagy az **Önkormányzatnál személyesen papír alapon átvehető** **hozzájáruló nyilatkozatot töltsék ki és a védőoltás felvételéhez vigyék magukkal.** A fiatalabbakat kérjük, hogy a hozzájáruló nyilatkozat beszerzése és kitöltése érdekében segítsék idősebb hozzátartozóikat.

Kérünk minden érintettet, hogy a honlapunkról ugyancsak letölthető illetőleg a Polgármesteri Hivatalban papír alapon átvehető oltóanyagokkal kapcsolatos lakossági tájékoztatót szíveskedjenek figyelmesen áttanulmányozni és az abban foglaltakat betartani!